hel | Wie het God gemaak?
As God 'n God van liefde is, hoe kan daar 'n hel wees?
Dis 'n baie goeie vraag. Dis net so gewild soos die vraag: "As God 'n God van liefde is, hoe kan hy moordenaars/verkragters/bose mense in die hemel inlaat?" Snaaks, nè? Nie albei kan waar wees nie. Maar voordat ons by sommige van my gedagtes daaroor uitkom, neem gou 'n paar minute en dink aan die volgende vrae: As God 'n God van liefde is, sou dit beteken dat Hy almal in die hemel moet inforseer? Wat van bose mense wat Hom haat en nie daar wil wees nie? Of bloot net hulle eie ding wil doen en nie onderdanig wil wees nie? Die Bybel se beskrywings van die hemel is nie 'n plek wat net gaan oor persoonlike plesier nie, maar eerder van 'n plek waar God se teenwoordigheid skyn, en sy wil geskied, eerder as ons s'n. Hoe sou dit vir so 'n persoon wees om heeltyd in God se teenwoordigheid te wees? As 'n persoon sy lewe lank sy siel afbreek met haat, jaloesie, selfsug, ontevredenheid, woede, wellus, en trots, wat gaan hy in die hemel doen?
Hierdie vrae behoort vir jou 'n idee te gee waar hierdie gesprek heen gaan. Die hel is die plek waar mense wat nie in God se teenwoordigheid wil lewe nie, kry wat hulle wil hê. En dis 'n aaklige ding.
Daar 'n paar opsies: God kan hulle in die hemel inforseer. Daai Christelike partytjie waar hulle nie wil wees nie. Persoonlik dink ek dat dit vir hulle hel sal wees. Die volgende opsie is om hulle te "rehabiliteer". Kosmiese korrektiewe dienste. Die Rooms Katolieke noem dit die vagevuur, of "purgatory" in Engels. Daar waar jy ge-"purge" (gesuiwer) word van jou sondes, deur vuur. Alhoewel ons almal 'n paar mense (nooit onsself nie) kan nomineer vir sulke warm behandeling, staan dit nie in die Bybel nie. Ek vermoed dis omdat die hel nie net 'n statiese plek is nie. Dis 'n rigting: 'n pad verder en verder weg van God af. Ek vermoed die skepper van tyd het nie meer tyd nodig om sekere mense te help om hulle te bekeer nie. Ek sal graag verkeerd wees daaroor, en alle Christene behoort te hoop dat almal op die ou einde hemel toe gaan. Maar sover het ek nog net swak Bybelinterpretasie en swak mensekennis gesien wat dit steun. Die laaste opsie is dat God almal wat nie hemel toe wil gaan nie, van kant maak. Uitsit. Sodat hulle net nie meer bestaan nie. Daar was al goeie evangeliste en teoloë (soos John Stott) wat hierdie siening aangehang het, maar dit was nog nooit die oorwegende of hoofstroom siening binne die kerk van Christus nie.
So waar los dit ons? Die hel is nogsteeds nie 'n lekker onderwerp om aan te dink nie. Maar as dit vir ons onaangenaam is, is dit sekerlik nog meer onaangenaam vir God, wat Liefde self is. Met sy wysheid, sagmoedigheid, en regverdigheid sal Hy tot 'n beter oplossing kan kom as wat ons kan. Daarom dink ek dat ons 'n paar verrassings in die hemel kan verwag. Dallas Willard som dit mooi op:
I know that, as far as forgiveness alone is concerned, the tenderness of God is far greater than we will ever understand on earth or perhaps elsewhere. That is surely what it means to say that he gave his unique Son to die on our behalf. I am thoroughly convinced that God will let everyone into heaven who, in his considered opinion, can stand it. But "standing it" may prove to be a more difficult matter than those who take their view of heaven from popular movies or popular preaching may think. The fires in heaven may be hotter than those in the other place. (Dallas Willard, The Divine Conspiracy)
Hemel en hel	hel
Gaan jy dalk hel toe as jy nooit gedoop is nie?
February 21, 2015 March 3, 2015 Marianne van Zyl
Nee. Gestel jy het nounet vir Jesus aangeneem, en oppad om gedoop te word gaan jy in 'n motorongeluk dood. God gaan nie vir jou sê "Ah, jy het vir Jesus aangeneem as jou Here, maar ek is jammer, ek kan jou net nie laat inkom nie, jy is nie betyds gedoop nie". Dis mos laf! God is baie meer liefdevol en regverdig as dit (lees ook wiehetgodgemaak.co.za/wat-bepaal-of-jy-hemel-of-hel-toe-gaan). Mense wat glo dat die doop jou in die hemel in laat inkom, glo nie in redding deur geloof en God se genade alleen nie.
Die doop is 'n uiterlike teken van God se getrouheid aan jou. Dis die verhouding wat tel. Tog is die doop belangrik – dis een van die kenmerke van 'n Christen – 'n heilige teken en geskenk van God af. So as jy nog nooit gedoop is nie, en jy het die Here aangeneem, wat verhoed jou om gedoop te word?
Groot en klein doop
Verder, as jy as baba gedoop is, gaan jy dalk in jou lewe nog baie mense ontmoet wat vir jou sê dat jy nie waarlik gedoop is nie, omdat dit nie jou keuse was nie. Hierdie is 'n baie komplekse saak, en baie mense is in die verlede seergemaak deur verskillende kerke as gevolg van hulle doopgewoontes, wat beide hartseer en ironies is. Dis iets wat ons moet verenig, en nie verdeel nie. Adrio König het 'n goeie boek oor die doop geskryf: Christelike Doop, én Bekeringsdoop? As jy wonder, lees dit – dis gebalanseerd en met baie liefde geskryf.
So hier is my persoonlike kort weergawe, as iemand wat as kind gedoop is, maar nie weer nie:
Dis nie nodig om met mense hieroor te baklei nie. Die doop is 'n sakrament – 'n besonderse, heilige, geskenk van God af. So dit moet vir ons vreugde gee wat ons ook ernstig maak. As jy nog nooit gedoop is nie, en jy word 'n Christen, doen dit! Die Nuwe Testament is vol van sulke stories, en dis altyd 'n goeie ding. As jy klein gedoop is, en jy wil weer gedoop word, bid ernstig daaroor. Lees 'n paar boeke deur ouens wat nie met jou saamstem nie – dis altyd 'n goeie idee, oor enige onderwerp. Lees die Bybel, nie om jou punt te bewys nie, maar sodat God met jou kan praat. Probeer om te verstaan wat God se verbond met Israel is, wat die besnydenis daarmee te doen het, en hoekom die doop die besnydenis vervang het. Dis die goue draad van die Ou Testament wat tot Jesus lei, so dis opsigself 'n verrykende studie. As jy verstaan hoekom die doop God se verbond en getrouheid aan jou simboliseer en hoe dit funksioneer, en jy het steeds vrede in jou hart daaroor, laat jouself gedoop word met die bekeringsdoop.